Høring -  eventuell tillatelse til samarbeid om faste videresalgspriser for fagbøker og lærebøker på norsk for høyere utdanning

 Høringsuttalelse fra 
Høyres Studenterforbund

Det konglige fornyelses- og administrasjonsdepartement
Postboks 8004 Dep
0030 Oslo
																												Oslo 5. mai 2006

Høring -  eventuell tillatelse til samarbeid om faste videresalgspriser for fagbøker og lærebøker på norsk for høyere utdanning
1. Utgangspunkt for høringen
Høyres Studenterforbund (HSF) ønsker, som Norges største borgerlige studentorganisasjon, å svare på denne høringen. HSF ønsker å være konstruktive og ta tak i de utfordringer spørsmålet rundt fastpriser på fag- og lærebøker har, gjennom å svare på denne høringen, på tross av vårt prinsipielle standpunkt.

HSF har som prinsipielt standpunkt at det skal være fri konkurranse på fagbøker for universiteter og høyskoler. Dette vil sikre norske studenter billigere bøker ved økt konkurranse, noe markedet for lærebøker har manglet i mange år. 

HSF ser også at Statsrådene Røys og Giskes prosses rundt reverseringen av Bondevikregjeringens vedtak av 17.12.2004 som dårlig, da det etter HSFs mening var kun forlag og bokhandlerbransjens som kom til orde og ble hørt. HSF ønsker som utgangspunkt at studentorganisasjons mening blir mer lyttet til, fordi det er studenter som skal betale og lese fag- og lærebøker i Norge.

2. Kommentarer til høringen
Når det gjelder de punkter hvor departement ønsker tilbakemeldinger til i høringsbrevet kommer med ønsker HSF å kommentere følgende:

3. Tiltak på området

a) Tilskuddordninger til utgivelse av lærebøker
HSF deler departements bekymring for utviklingen av norsk som akademisk språk. Slik HSF ser det, er norsk som akademisk språk på defensiven, men vi kan ikke forstå at et vedtak om å hindre fri konkurranse på norske fag- og lærebøker skal styrke norsk som akademisk språk. Dette sett i sammenheng med at det er fri konkurranse på utenlandske(engelske) lærebøker.

HSF vil gjerne støtte et forslag om økte tilskudd til utgivelse av lærebøker på norsk, og anbefaler departementet å arbeidere videre med å utvide denne ordningen med nye friske midler. HSF oppfordrer også departementet til å vurdere å støtte oversettelse av utenlandske fag- og lærebøker innenfor samme ordning, da HSF mener at dette kan styrke norsk som akademisk språk.

Norsk som akademisk språk er en sammensatt problematikk. Norske er ikke et verdensspråk, og derfor må studenter også lese mye utenlandsk faglitteratur som gjør dem i stand til å møte et utenlandsk forsknings- og arbeidsmarked. Samtidig bør det være alternativer på norsk innenfor de fleste fag. Med dette menes støttelitteratur som kan hjelpe studenter i å forstå faget. Norske studenter må i mange fag lære seg utenlandske uttrykk i faget, noe som gjør det viktig å ha god tilgang på utenlandsk litteratur. 

b) Innkjøpsordningen
HSF mener at disse ordningene har liten betydning for studentene i Norge når det gjelder fastpris eller ei på fag- og lærebøker, og bør såles ikke prioriteres. HSF mener vi bør ha større fokus på ordninger som ganger studenter. 

c) Bibliotekvederlag, stipend, garantinntekter
HSF mener at disse ordningene har liten betydning for studentene i Norge når det gjelder fastpris eller ei på fag- og lærebøker, og bør såles ikke prioriteres. HSF mener vi bør ha større fokus på ordninger som ganger studenter. 

d) Publisering på norsk
HSF synes det er viktig at det fortsatt blir publisert på norsk. Dette er viktig både for fagmiljøene i Norge og studentene gjennom at faget blir letter tilgjengelig. Man vil ha et norsk begrepsapparat(”stammespråk”) som også kan sikre en bredere populærvitenskaplig formidling.

e) Lovreguleringer - incentivordninger
HSF vil utrykke støtte til en ordning som pålegger at alle avhandlinger som skrives på et utenlandsk språk i Norge, har et sammendragskapitel på norsk. Vi tror likevel ikke at dette tiltaket er sentralt for å sikre norsk som akademisk språk.
 
4.1 Bransjeorganisasjonenes ønske om fastpris
HSF vil igjen vise til utgangspunktet for høringen, da vi mener at prosessen før jul 2005 var dårlig.

Når det gjelder bransjeorganisasjonens anførsler, så ønsker HSF å stille spørsmål ved to påstander som er fremsatt;

•	Fragmentert ”pensum” krever at den akademiske fagbokhandel må kunne tilby faglitterær veiledning.
HSF kan ikke se at bransjeorganisasjonene har hold for en slik påstand, og ber departementet undersøke dette videre. Slik HSF forstår det, har det i løpet av de siste årene vært en nedbemaning i studentsamskipnadsbokhandlerne i Norge, noe som har redusert slik veiledning. De fleste fag har også pensumlister og kopikompendier, slik at veiledning ikke er nødvendig, utover det som er vanlig i bokhandler. Slik veiledning finnes da heller ikke på norske eller utenlandske nettbokhandlere.

•	Innkjøpene av slike bøker er spredt over hele kalenderåret, slik at fagbokhandelen til en hver tid må ha bøkene på lager.
Her kan heller ikke HSF se at bransjeorganisasjonene har hold for sin påstand og ber igjen departementet undersøke dette videre. Etter hvordan HSF har forstått det, omsettes mesteparten av fag- og lærebøkene i forbindelse med semesterstart (vår/høst) hvert år, og det er liten omsetning resten av året. Også mange fagbokhandlere må bestille inn titler de ikke har i butikken, fra eget eller fremmed lager, avhenging av størrelsen på fagbokhandelen, fag og hvor sentral boken er i det enkelte fag. Mange bokhandlere skal også ha bygget ned egne lagre de siste årene. 

HSF ser at det kan være mer risikabelt å selge fag- og lærebøker til høyere utdanning, enn salg av skolebøker. HSF har likevel vanskelig å finne belegg for mange av påstandene og ser ikke hvorfor punktene overfor skulle gi som konklusjon at man trenger fastpris for å opprettholde fag- og læreboktilbudet. 

Det blir anført at fri pris vil gjøre nynorskutgaver dyrere. HSF mener at fokuset bør være å opprettsholde norsk som akademisk språk. Dette innebærer selvfølgelig både bokmål og nynorsk. Å diskutere stillingen mellom nynorsk og bokmål er ikke relevant, når det hovedsakelig er engelsk som er trusselen mot norsk som akademisk språk.

4.2.1 Øvrige argumenter for og imot fastpris

Avsnitt 2
HSF mener at staten gjennom stipender og tilskudd må sikre den forutsigbarheten som her etterlyses. Her er fastpris et virkemiddel som ikke når frem.

Avsnitt 3
Etter HSFs mening er dette avsnittet noe hypotetisk. Vi mener heller at en slik misbruk av markedsmakt må bli slått ned på av konkurransetilsynet.

Avsnitt 4
HSF viser til tidligere kommentarer gitt under punkt 4.1 og vil spesielt trekke frem at studenter allerede i dag kan velge å kjøpe sine bøker gjennom internett, imidlertid kun med rabatt på engelske bøker. HSF kan ikke se hvorfor man skal forskjellsbehandle fagbokhandlere og vanlige bokhandlere.

4.2.2 Forhold som taler mot at faste priser på fag- og lærebøker til høyere utdanning kan bidra til å realisere språk-, kultur-, og kunnskapspolitiske mål

HSF sier seg i store trekk ening med de anførsler som blir trukket frem under dette punktet, men vil gjerne få fremheve avsnittene 4 og 5;
Dersom bokhandlerne ved salg av norske fagbøker møter konkurranse fra billigere engelskspråklige bøker, for eksempel fordi de kjøpes over internett, så vil bokhandlene pga. den faste bokprisen være avskåret fra å svare på denne utfordringen. Faste priser kan i slike tilfeller føre til at det selges færre norskproduserte fagbøker.
Det kan tenkes at fastprisordningen fører til at bokprisene øker for studentene. Det vil i så fall være studentene som i første rekke betaler for at det blir produsert norske fagbøker. Det er ikke rimelig at studentene skal bære kostnadene for å nå samfunnsmessige mål innen språk- og utdanningspolitikken
HSF mener at disse avsnittene er de sentrale i denne saken, da HSF ser det som galt at norske studenter skal betale høyere bokpriser for å nå samfunnsmessige mål. Det er ikke rimelig at den eneste måten å få mer ut av udanningsstøtten på, er å kjøpe engelske læremidler

5. Høringen

HSF anbefaler departementet i prioritert rekefølge å gjøre følgende:

Primært
Innføre fri konkurranse på fag- og lærebøker fra det tidspunkt departementet bestemmer. Departementet bør også komme med friske midler til tilskuddsordningen til utgivelse av lærebøker i forbindelse med statsbudsjettet for 2007.

Sekundært
Innføre dagens unntak fra konkurranselovgivingen som gjelder for slag av skjønnlitteratur, noe som vil åpne for litt konkurranse. (jfr § 3 første til tredje ledd i forskrift av 29. april 2005). Departementet bør også her komme med friske midler til tilskuddsordningen til utgivelse av lærebøker i forbindelse med statsbudsjettet for 2007.

Sluttkommentarer
Etter HSFs mening vil innføring av fri konkurranse på norske fag- og lærebøker føre til at disse prisene vil synke med inntil 20 %, noe som norske studenter vil nyte godt av. HSF tror også at en slik fri konkurranse vil styrke norsk som akademisk språk da de norske blir mer konkurransedyktige på pris. HSF håper også på at det blir omsatt flere fag- og lærebøker en tidligere akkurat som man har sett for skjønnlitteratur etter konkurransereglene ble endret i 2005.

Med hilsen
Høyres Studenterforbund

Christoffer Wiig/s/				Kjetil Nes/s/
Leder						Arbeidsutvalgsmedlem

Høyres Studenterforbund(HSF) er en sideorganisasjon tilknyttet Høyre og har syv lokalforeninger på landets universiteter samt flere av landets høyskoler som BI og NHH. Forbundet hadde i 2005 over 800 medlemmer.